钦定古今图书集成/历象汇编/岁功典/第008卷 > 《四时赋》江淹
## 钦定古今图书集成/历象汇编/岁功典/第008卷 > 《四时赋》江淹

北客，长欷深壁，寂思空床连流，圭窬淹滞，网丝蔽户，
青苔绕梁。春华虚艳，秋月徒光，临飞鸟而魂绝，视浮
云而意长，测代序而饶感，知四时之足伤。若乃旭日
始暖，蕙草可织，园桃红点，流水碧色。思旧都兮心断，
怜故人兮无极。至若炎云峰起，芳树未移，泽兰生坂，
朱荷出池，忆上国之绮树，想金陵之蕙枝。若夫秋风
一至，白露团团，明月生波，萤火迎寒。眷庭中之梧桐，
念机上之罗纨。至于冬阴北边，永夜不晓，平芜际海，
千里飞鸟。何尝不梦帝城之阡陌，忆故都之台沼。是
以轸琴情动，戛瑟涕落，逐长夜而心殒，随白日而形
削。故秦人秦声，楚音楚奏，闻歌更泣，见悲已疚。实由
魂气怆断，外物非救，参四时而皆难，况仆人之末陋
也。